 Katibu Mkuu wa Kagera Sugar, Hamis Madaki aliliambia gazeti hili jana kuwa benchi la ufundi chini ya kocha mpya, Mbwana Makata linaendelea na usajili wa kimya kimya, kupata wachezaji wanaowahitaji.“Usajili unaendelea lakini tutapenda kuweka hadharani wiki ijayo, kuhusu wachezaji gani tutawaacha imeshajulikana tutaeleza pia baadaye tukishakamilisha kila kitu,” alisema.Timu hiyo baada ya kukamilisha msimu uliopita, ilivunja benchi lake la ufundi kwa kuachana na makocha waliokuwa wakiifundisha kwa muda mrefu Jackson Mayanja na Msaidizi wake Mrage Kabange.Makocha hao mikataba yao ilikwisha na hivyo uongozi huo ukaamua kuachana nao ili kutafuta wengine ambao wataleta changamoto kwa kuhakikisha timu hiyo inafanya vizuri zaidi.Madaki alisema baada ya usajili wa vijana wanategemea timu yao itakuwa ni bora na kali msimu ujao. Alisema wanataka kuona timu inashika nafasi nzuri ikiwezekana kuingia katika harakati za kulichukua taji la ubingwa.